Diari Oficial de la Generalitat Valenciana


Sumari del DOGV 6107, del 22-09-2009 (2009/10300)

DECRET 138/2009, de 18 de setembre, del Consell, pel qual s'aprova el Reglament Orgànic i Funcional de la Conselleria d'Indústria, Comerç i Innovació.
------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2009/09/18/138/dof/vci/html**

### Dades del document

Número de DOGV
:   6107

Data del DOGV
:   22-09-2009

Secció del DOGV
:   I. DISPOSICIONS GENERALS

Número del document
:   2009/10074


Data del document
:   18-09-2009

Organisme emissor
:   Conselleria d'Indústria, Comerç i Innovació

Tipus de document
:   Decret

Anàlisi jurídica

 Descriptors 

:   * Conselleria Indústria, Comerç i Innovació
    * reglament intern
    * legislació
    * organització administrativa
    * administració regional

DECRET 138/2009, de 18 de setembre, del Consell, pel qual s'aprova el Reglament Orgànic i Funcional de la Conselleria d'Indústria, Comerç i Innovació. [2009/10537]  
Per mitjà del Decret 12/2009, de 27 d'agost, del president de la Generalitat, s'han determinat les conselleries i secretaries autonòmiques en què s'estructura l'administració de la Generalitat, i s'ha assignat, al mateix temps, l'àmbit competencial material que li és propi a cada una d'estes.  
Pel que fa a la Conselleria d'Indústria, Comerç i Innovació, se li atribuïxen les competències en matèria de relacions amb les Corts, secretariat del Consell, representació i defensa en juí i assessorament en dret de la Generalitat, coordinació interdepartamental, empresa, indústria, comerç interior i exterior, consum, i investigació i innovació tecnològica.  
En desplegament d'este, el Decret 131/2009, de 4 de setembre, del Consell, ha modificat el Decret 92/2007, de 27 d'agost, i adapta l'estructura orgànica bàsica de la Presidència i de les conselleries al que establix el Decret 12/2009, de 27 d'agost, del president de la Generalitat. Amb això, dissenya el seu nivell directiu basant-se en les competències assignades.  
Partint d'esta estructura orgànica bàsica, i a l'empara del que disposa l'article 64 de la Llei del Consell, es fa necessari procedir a l'aprovació del Reglament Orgànic i Funcional de la Conselleria d'Indústria, Comerç i Innovació.  
Per tot això, de conformitat amb el que establixen els articles 28, lletra f, i 64 de la Llei del Consell, a proposta del conseller d'Indústria, Comerç i Innovació, i amb la deliberació prèvia del Consell, en la reunió del dia 18 de setembre de 2009,  
DECRETE  
TÍTOL I  
Disposicions generals  
Article 1. Competències de la Conselleria d'Indústria, Comerç i Innovació  
La Conselleria d'Indústria, Comerç i Innovació és el departament del Consell a què correspon l'exercici de les competències en matèria de relacions amb les Corts, secretariat del Consell, representació i defensa en juí i assessorament en dret de la Generalitat, coordinació interdepartamental, empresa, indústria, mineria, artesania, comerç interior i exterior, consum, qualitat, investigació industrial i innovació, i exercix les competències que legalment té atribuïdes a estos efectes.   
Sota la superior autoritat del conseller i vicepresident primer del Consell, la Conselleria d'Indústria, Comerç i Innovació dirigix, impulsa i executa l'acció política i administrativa en les matèries de la seua competència.   
Article 2. Òrgans superiors i centres directius  
1. Sota l'autoritat del conseller i vicepresident primer del Consell, la Conselleria d'Indústria, Comerç i Innovació s'estructura en els següents òrgans superiors i centres directius:   
- Secretaria Autonòmica de Política Institucional.  
- Secretaria Autonòmica d'Indústria, Comerç i Innovació.  
- Sotssecretaria.  
- Direcció General de Relacions amb les Corts i Secretariat del Consell.  
- Advocacia General de la Generalitat.  
- Direcció General de Coordinació.  
- Direcció General d'Indústria i Innovació.   
- Direcció General de Comerç i Consum.   
- Direcció General d'Internacionalització.  
2. Adscrites a la conselleria d'Indústria, Comerç i Innovació s'enquadren l'entitat de dret públic Institut de la Petita i Mitjana Indústria de la Generalitat Valenciana (IMPIVA), i les empreses públiques Seguretat i Promoció Industrial Valenciana, SA, i l'Institut Valencià de l'Exportació, IVEX, SA. Les dos primeres depenen de la Direcció General d'Indústria i Innovació, i l'últim de la Direcció General d'Internacionalització.  
3. Així mateix correspon a la conselleria d'Indústria, Comerç i Innovació la tutela de la Xarxa d'Instituts Tecnològics de la Comunitat Valenciana.  
4. Per raó de l'àmbit territorial en què s'exercixen les atribucions, els òrgans de la conselleria es classifiquen en servicis centrals i servicis territorials.  
Article 3. Nivell administratiu  
El nivell administratiu està constituït per totes les unitats o òrgans d'esta naturalesa dependents directament dels òrgans superiors i nivell directiu del departament.   
TÍTOL II  
De l'estructura i funcions dels òrgans superiors,   
directius i servicis centrals de la conselleria  
Capítol I  
Del conseller d'Indústria, Comerç i Innovació i   
vicepresident primer del Consell  
Article 4. Competències conseller d'Indústria, Comerç i Innovació  
El conseller d'Indústria, Comerç i Innovació i vicepresident primer del Consell és l'òrgan jeràrquic superior i la màxima autoritat de la conselleria i exercix totes les funcions establides en la Llei del Consell, així com qualsevol altra que li atorgue l'ordenament jurídic, en l'àmbit competencial assignat a la Conselleria d'Indústria, Comerç i Innovació.  
Com a vicepresident primer del Consell, exercix les funcions de màxim suport i assessorament en les tasques exercides pel president i la coordinació de l'acció del Consell, així com la direcció, impuls i coordinació política en aquelles matèries que el president li encomane o delegue.  
Article 5. Substitucions  
En els casos d'absència o malaltia del titular del departament, s'aplicarà el que disposa l'article 12.i de la Llei del Consell.   
Fins que es resolga la substitució, les funcions d'aquell o aquella com a titular del departament seran exercides temporalment pels titulars de les secretaries autonòmiques, a excepció de les que li corresponen com a membre del Consell, seguint l'ordre de prelació previst en l'article 2 d'este decret.   
Esta ordre s'aplicarà, així mateix, a l'efecte de la seua substitució, per a les secretaries autonòmiques, Sotssecretaria i direccions generals.   
El que establixen els paràgrafs anteriors s'entén sense perjuí del que, si és el cas, dispose el conseller mitjançant una resolució.   
Article 6. Consell de Direcció  
1. Es crega el Consell de Direcció com a òrgan col·legiat d'assessorament i assistència al conseller i vicepresident primer del Consell en l'elaboració, coordinació i execució del programa d'actuacions del departament. Sota la presidència del titular de la conselleria, el Consell de Direcció està integrat pels titulars de les secretaries autonòmiques, Sotssecretaria, direccions generals, i el director del Gabinet del conseller, que exercirà la secretaria del consell esmentat.   
2. A les sessions del Consell de Direcció podran assistir, a més, els directors, caps o responsables de centres, òrgans, unitats o ens adscrits al departament, quan el conseller ho estime convenient.   
3. El Consell de Direcció pot reunir-se en ple o en comissions. Es podran constituir totes les comissions que acorde el titular del departament, qui determinarà els membres que hagen d'integrar-les i designarà les persones que hagen d'exercir la presidència i la secretaria, sense perjuí que exercisca la facultat de presidir-les personalment.   
4. Igualment, el conseller i vicepresident primer del Consell pot acordar, sempre que ho estime convenient, la constitució d'altres òrgans o comissions de caràcter consultiu i d'assessorament, per a matèries concretes o assumptes específics, amb la composició que en cada cas determine.   
Article 7. Gabinet del conseller d'Indústria, Comerç i Innovació  
1. Directament dependent del conseller i vicepresident primer del Consell, es crea el Gabinet, com a òrgan de suport i assistència immediata a este.   
2. Així mateix, sota la dependència directa del conseller i vicepresident primer del Consell es crea, amb el rang d'àrea, un Gabinet Tècnic, al qual corresponen les funcions concernents a documentació, comunicació i seguiment parlamentari dels assumptes relacionats amb la conselleria, així com el desenvolupament de totes les funcions que li encomane el conseller.  
CAPÍTOL II  
De les secretaries autonòmiques i òrgans directius dependents  
Secció primera  
De la Secretaria Autonòmica de Política Institucional  
Article 8. Competències de la Secretaria Autonòmica de Política Institucional i els seus òrgans directius  
1. La Secretaria Autonòmica de Política Institucional assumix les funcions que li atribuïx l'article 68 de la Llei del Consell en matèria de relacions del Consell amb les Corts, secretariat del Consell, coordinació general de la política legislativa del Consell, defensa en judici i assessorament en dret de la Generalitat i coordinació i impuls de l'acció política del Consell.   
Així mateix, li correspon dirigir i coordinar els centres directius que s'adscriguen sota la seua dependència, així com les unitats administratives integrades.   
2. El titular de la Secretaria Autonòmica de Política Institucional és l'advocat general de la Generalitat i exercix les funcions inherents a este càrrec, d'acord amb la Llei 10/2005, de 9 de desembre, de la Generalitat, d'Assistència Jurídica a la Generalitat.  
3. De la Secretaria Autonòmica de Política Institucional depenen els següents òrgans directius:  
- Direcció General de Relacions amb les Corts i Secretariat del Consell.   
- Advocacia General de la Generalitat.   
- Direcció General de Coordinació.   
Article 9. La Direcció General de Relacions amb les Corts i Secretariat del Consell  
1. La Direcció General de Relacions amb les Corts i Secretariat del Consell és el centre directiu a què correspon dur a terme les funcions establides en l'article 70 de la Llei del Consell, així com les restants previstes en l'ordenament jurídic, en matèria de relació i coordinació del Consell amb les Corts i secretariat del Consell.  
2. Especialment, té atribuïdes les funcions següents:   
a) La comunicació entre el Consell i les Corts i l'assistència continuada en les matèries d'índole parlamentària.   
b) La gestió del Registre de Convenis.  
c) El suport tècnic i administratiu al secretariat del Consell, així com la infraestructura administrativa del Consell i la revisió i tramitació dels documents destinats a la inserció en el Diari Oficial de la Comunitat Valenciana.   
d) La coordinació i autorització tècnica de les publicacions de les distintes conselleries i organismes, institucions i entitats que en depenguen que integren el fons editorial de la Generalitat i, en particular, l'edició del Diari Oficial de la Comunitat Valenciana.   
Article 10. Nivell administratiu de la Direcció General de Relacions amb les Corts i Secretariat del Consell  
De la Direcció General de Relacions amb les Corts i Secretariat del Consell depenen les següents unitats del nivell administratiu:   
- L'Àrea de Relacions amb les Corts, a la qual correspon prestar assistència tècnica al Consell en les reunions de la Junta de Síndics, així com la coordinació de les intervencions dels consellers davant del Ple i les comissions de les Corts, i, en general, el requeriment i gestió, si és el cas, de l'acció del Consell davant d'estes.   
- L'Àrea de la Secretaria Administrativa del Consell, que gestiona els assumptes que s'han de sotmetre a la Comissió de Secretaris Autonòmics i Sotssecretaris i al Consell, formalitza els decrets i acords aprovats pel Consell, i elabora les actes de les reunions del Consell i les de la seua comissió preparatòria.   
Així mateix, gestiona el Registre de Convenis i tramita les comunicacions al Consell Jurídic Consultiu de la Comunitat Valenciana dels actes i disposicions generals adoptades pel Consell, quan això siga preceptiu.  
- L'Àrea de Publicacions, que autoritza les publicacions promogudes per les conselleries, organismes, institucions i entitats que en depenguen que integren el fons editorial de la Generalitat, i gestiona el fons editorial i la distribució comercial de les publicacions de la Generalitat.  
També li correspon la revisió i tramitació de documents per a la inserció en el Diari Oficial de la Comunitat Valenciana, confeccionar i editar el Diari Oficial de la Comunitat Valenciana i gestionar les seues bases de dades jurídiques i documentals.   
Article 11. L'Advocacia General de la Generalitat  
1. Sota la directa dependència del titular de la Secretaria Autonòmica de Política Institucional, l'Advocacia General de la Generalitat és l'òrgan directiu a què correspon l'exercici de les funcions d'assistència jurídica establides en la Llei 10/2005, de 9 de desembre, de la Generalitat, d'Assistència Jurídica a la Generalitat.  
2. L'estructura orgànica, les competències i el règim de funcionament de l'Advocacia General de la Generalitat s'ajustarà al que disposa l'article 2 del Reglament de l'Advocacia General de la Generalitat, aprovat pel Decret 84/2006, de 16 de juny, del Consell, tot això sense perjuí que, quan les circumstàncies ho aconsellen, es puguen crear per mitjà de modificació de la corresponent relació de llocs de treball, llocs d'advocats coordinadors-adjunts amb el nivell i complement específic fixat en la dita relació.  
3. Sota la direcció i supervisió del titular de la Secretaria Autonòmica de Política Institucional, l'Advocacia General de la Generalitat durà a terme la preparació de recopilacions normatives de les disposicions legals i reglamentàries de la Generalitat.   
Article 12. La Direcció General de Coordinació  
1. La Direcció General de Coordinació és el centre directiu on correspon dur a terme les funcions establides en l'article 70 de la Llei del Consell, així com les restants previstes en l'ordenament jurídic, en matèria de coordinació interdepartamental.   
2. Especialment, té atribuïdes les funcions següents:   
a) Coordinació i impuls dels departaments de l'administració de la Generalitat.  
b) Assistència tècnica per a l'exercici de les funcions de coordinació que realitze el conseller i vicepresident primer del Consell en relació amb aquells plans, programes, actuacions o esdeveniments l'execució dels quals afecte més d'un departament.  
c) Proposta i desenvolupament de plans de millora a realitzar en els departaments i organismes a fi de facilitar una adequada actuació administrativa del Consell.   
d) Elaboració d'un calendari de plans, programes i actuacions significatives del Consell, així com la proposta de procediments d'informació i seguiment d'estos.  
Article 13. Nivell administratiu de la Direcció General de Coordinació  
De la Direcció General de Coordinació depén l'Àrea de Coordinació, a la qual correspon la gestió del Registre d'Òrgans Col·legiats de la Generalitat, així com el seguiment de l'evolució d'aquells en què esta tinga representació, el secretariat administratiu dels òrgans col·legiats de la Generalitat i la realització d'informes, seguiment dels plans generals i sectorials que s'elaboren pels departaments en execució del programa i l'acció del Consell, així com totes les altres funcions que se li encomane en matèria de coordinació interdepartamental.  
Secció segona  
De la Secretaria Autonòmica d'Indústria, Comerç i Innovació  
Article 14. La Secretaria Autonòmica d'Indústria, Comerç i Innovació  
Sota l'autoritat del conseller, la Secretaria Autonòmica d'Indústria, Comerç i Innovació exercirà les funcions que li atribuïx l'article 68 de la Llei del Consell en matèria d'empresa, indústria, mineria, artesania, comerç interior i exterior, consum, qualitat i investigació industrial i innovació empresarial.  
Article 15. Funcions i nivell directiu de la Secretaria Autonòmica d'Indústria, Comerç i Innovació  
1. A la Secretaria Autonòmica d'Indústria, Comerç i Innovació correspon dirigir i coordinar els centres directius que s'adscriuen sota la seua dependència, així com les unitats administratives que s'hi integren.  
2. Li correspon, així mateix, impulsar i coordinar la consecució dels programes i l'execució dels projectes que exercisquen els centres directius que estiguen sota la seua dependència, controlant i supervisant el compliment dels objectius.  
3. Li correspon, a més, desenvolupar i coordinar un sistema d'anàlisi i avaluació de plans i programes de la Conselleria d'Indústria, Comerç i Innovació.   
4. La Secretaria Autonòmica d'Indústria, Comerç i Innovació es compon dels òrgans següents:  
- La Direcció General d'Indústria i Innovació.   
- La Direcció General de Comerç i Consum.  
- La Direcció General d'Internacionalització.   
Article 16. La Direcció General d'Indústria i Innovació  
A la Direcció General d'Indústria i Innovació li correspon exercir les funcions en matèria d'empresa, indústria, seguretat industrial, mineria, investigació industrial i innovació i parcs tecnològics. Li correspon així mateix la coordinació de la Xarxa d'Instituts Tecnològics.  
Article 17. Nivell administratiu de la Direcció General d'Indústria i Innovació  
1. De la Direcció General d'Indústria i Innovació depén l'Àrea d'Indústria i Innovació.  
2. A l'Àrea d'Indústria i Innovació li correspon:   
a) La planificació, programació, gestió, seguiment i avaluació de plans, programes, projectes i altres actuacions de foment i desenvolupament de política industrial dutes a terme per la direcció general.   
b) L'elaboració d'estudis, propostes i plans d'actuació amb vista a la promoció, diversificació, modernització i millora de la competitivitat i de la qualitat dels sectors empresarials, així com de la investigació industrial i innovació empresarial.   
c) La promoció d'actuacions encaminades a la generació d'activitat productiva competitiva per mitjà del suport al desenvolupament de les empreses industrials i de servicis connexos existents.  
d) L'elaboració de normativa, propostes d'ordenació i reglamentació, i programes d'actuació, coordinació, autorització i control en les matèries d'indústria, qualitat, seguretat industrial, metrologia, inspecció tècnica de vehicles, mines i innovació.   
e) L'elaboració, suport i seguiment de la planificació estratègica del Consell en matèria d'indústria i innovació.  
f) L'elaboració i gestió de projectes coordinats amb programes nacionals i europeus per a incentivar la promoció dels sectors industrial i miner, i la consecució dels objectius establits en estos àmbits.  
g) El disseny i posada en marxa de plans, programes i projectes destinats, en l'àmbit de les seues competències, a fomentar la participació de les empreses i la resta d'agents del sistema regional d'innovació en programes nacionals i europeus, especialment els plans nacionals d'I+D+i i els programes marc d'I+D de la Unió Europea. Així mateix, li correspon la cooperació i impuls de plans d'actuació sinèrgics, en el seu àmbit competencial, amb organismes i entitats públiques i privades nacionals i internacionals.  
h) L'anàlisi i seguiment de les activitats pròpies de promoció tecnològica i de foment i millora de polígons industrials i sòl industrial.   
i) La identificació, caracterització, anàlisi estratègica i promoció de sectors empresarials, així com la posada en marxa d'actuacions de foment i diversificació per als nous sectors emergents.  
j) El disseny, gestió i avaluació dels programes d'ajudes que se li atribuïsquen.  
k) La redacció d'informes i propostes sobre resolució d'expedients, procediments, organització i ordenació en matèria d'indústria, qualitat, seguretat industrial, metrologia, mineria i innovació, així com la realització d'informes, autoritzacions i inspeccions en matèria pirotècnica de conformitat amb la legislació aplicable.   
l) El manteniment i actualització del Registre d'Establiments Industrials.  
m) L'establiment de les condicions per a l'acreditació del compliment dels requisits que han de reunir els professionals i les empreses que es dediquen a executar, mantindre, reparar o revisar instal·lacions, equips o aparells regulats pels reglaments tècnics de seguretat industrial.  
n) La inspecció, control i vigilància del compliment de les reglamentacions tècniques i normes de seguretat sobre productes, equips, instal·lacions i activitats industrials.  
o) La planificació, programació, seguiment i avaluació d'actuacions relatives a la inspecció, control i supervisió de les activitats de seguretat industrial, metrologia i mineria.  
p) La realització de les actuacions necessàries per a l'autorització, seguiment i control de les estacions d'inspecció tècnica de vehicles.  
q) L'impuls, coordinació i desenvolupament d'actuacions en matèries de prospectiva tecnològica i industrial, intel·ligència competitiva, millora de l'organització i gestió empresarial, de la capacitat innovadora, de l'excel·lència i del nivell tecnològic de les empreses de la Comunitat Valenciana, especialment de les microempreses i xicotetes i mitjanes empreses.   
r) L'elaboració de plans de sensibilització, divulgació i formació en matèria d'innovació.  
s) El foment de la transferència de tecnologia entre les empreses i les entitats que oferten tecnologia.  
t) El desenvolupament dels plans de competitivitat pel que fa a la innovació, millora de la gestió i formació de les persones en les empreses de la Comunitat Valenciana.  
u) El foment de l'esperit emprenedor i de creació d'empreses innovadores.  
v) La coordinació i potenciació de les xarxes i estructures d'articulació entre els agents, públics i privats, del sistema regional d'innovació.  
w) El disseny i posada en marxa de plans, programes i projectes destinats a la creació d'espais d'innovació.  
x) El disseny i posada en marxa d'infraestructures d'investigació industrial, desenvolupament tecnològic i innovació, polígons industrials, parcs tecnològics, parcs logístics i centres empresarials de desenvolupament i innovació tecnològica, excepte el referent als parcs científics.   
i) L'anàlisi i seguiment de les activitats pròpies de la promoció i el foment i millora de polígons industrials, parcs tecnològics, parcs logístics i centres empresarials de desenvolupament i innovació i del sòl en què estes activitats s'exercixen.   
z) I totes les altres que li siguen encomanades en matèria d'indústria i innovació.  
Article 18. Funcions de la Direcció General de Comerç i Consum  
A la Direcció General de Comerç i Consum li correspon exercir les funcions en matèria d'ordenació territorial de l'activitat comercial en la Comunitat Valenciana, comerç interior, artesania, qualitat i protecció i defensa dels consumidors i usuaris.   
Article 19. Nivell administratiu de la Direcció General de Comerç i Consum  
1. De la Direcció General de Comerç i Consum depenen l'Àrea de Comerç i l'Àrea de Consum.   
2. A l'Àrea de Comerç li correspon:  
a) La planificació, programació, gestió, seguiment i avaluació de plans, programes, projectes i altres actuacions de foment i desenvolupament del comerç interior dutes a terme per la direcció general.  
b) La promoció de la competitivitat de les estructures comercials a través de la innovació, la incorporació de noves tecnologies i la millora de les tècniques i mitjans de comercialització.  
c) El foment de la implantació de processos de qualitat i de gestió de la innovació en el comerç.   
d) El desenvolupament d'accions tendents a l'ordenació i reglamentació de l'activitat comercial tant des del punt de vista funcional i sectorial com territorial. En particular el desenvolupament de la política en matèria d'equipaments comercials.  
e) L'elaboració i seguiment dels indicadors sobre l'evolució del sector comercial.  
f) La potenciació de les relacions interadministratives, especialment amb les corporacions locals, als efectes de l'assessorament i informació en matèria d'establiment i utilització dels espais comercials per a l'èxit d'un nivell adequat d'equipaments i la correcta inserció de les noves formes i unitats comercials en el sector, junt amb el desenvolupament de servicis de proximitat al comerç local.  
g) El desenvolupament i participació en accions de planificació comercial.  
h) La formació i capacitació dels agents del sector de la distribució.  
i) La difusió i divulgació de la normativa i la resta d'informació d'interés en l'àmbit comercial.   
j) L'impuls de programes dirigits a la racionalització i reducció de costos en el procés de distribució.   
k) Les actuacions en matèria d'inspecció de comerç.  
l) L'elaboració de propostes per a la reforma, modernització i millora de les estructures comercials i el foment de projectes de cooperació econòmica entre empreses del sector, la creació i millora d'espais urbans d'ús predominantment comercial i altres equipaments col·lectius, així com l'estudi, desplegament i execució dels programes d'ajuda al finançament de projectes destinats amb este fi.  
m) L'impuls i foment de l'associacionisme comercial.  
n) La concertació, tutela, promoció i impuls de Cambres de Comerç, Indústria i Navegació de la Comunitat Valenciana i el seu Consell.   
o) L'ordenació i reglamentació en matèria de fires comercials.  
p) L'elaboració de mesures encaminades a l'execució de la política de preus de la Generalitat i la tramitació, informació i redacció de propostes de resolució dels expedients en matèria de preus que s'hagen de sotmetre al conseller i a la Comissió de Preus de la Generalitat.  
q) L'elaboració d'estudis i projectes d'actuacions amb vista a la promoció i desenvolupament del sector artesà i execució dels plans de foment i ordenació de l'artesania.   
r) I totes aquelles activitats que li siguen encomanades en matèria de comerç interior i artesania.  
3. A l'Àrea de Consum li correspon:  
a) La promoció de les condicions que garantisquen la lliure elecció i contractació de béns i servicis pels consumidors i usuaris, la igualtat de tracte, la supressió de discriminacions i el just equilibri de les prestacions.   
b) La realització de programes formatius i campanyes de sensibilització dirigides a informar, conscienciar i responsabilitzar empreses, consumidors i usuaris amb la finalitat de protegir la seua salut i seguretat, així com de garantir els seus interessos econòmics legítims.  
c) L'elaboració de normes, directrius i programes dirigits a protegir els drets dels consumidors i usuaris, i coordinació de les activitats públiques de suport i informació al consumidor.   
d) El suport i promoció de les associacions de consumidors i usuaris.  
e) La coordinació i foment per a la creació i el funcionament de les oficines municipals d'informació al consumidor.  
f) L'impuls d'activitats tendents a promoure la formació i l'educació dels individus i la societat en el consum responsable.  
g) La planificació i direcció dels servicis d'inspecció i control de mercat dels productes i servicis oferits als consumidors i usuaris, immobilitzant i retirant, si és el cas, els productes insegurs inclosos en la xarxa d'alertes i seguretat europea.  
h) El foment i suport del sistema arbitral de consum i l'assessorament sobre la seua utilització propiciant la resolució voluntària de conflictes i reclamacions.  
i) La cooperació, coordinació i col·laboració amb altres administracions públiques i amb entitats, corporacions i organitzacions de consumidors i usuaris en matèria de consum.  
j) El foment del desenvolupament de símbols de qualitat i l'elaboració de codis de bones pràctiques en matèria de consum.  
k) La gestió de les xarxes d'alerta dels productes de consum no alimentaris.  
l) I totes les altres que li siguen encomanades en matèria de protecció i defensa dels consumidors i usuaris.  
Article 20. La Direcció General d'Internacionalització  
La Direcció General d'Internacionalització exercirà les funcions en matèria de comerç exterior, qualitat, internacionalització dels sectors productius de la Comunitat Valenciana i de la seua projecció i defensa en el mercat global.  
Article 21. Funcions de la Direcció General d'Internacionalització  
1. A la Direcció General d'Internacionalització correspon:  
a) Posicionar la Comunitat Valenciana en el mercat global de forma integral.  
b) El disseny i execució de programes destinats a incrementar la internacionalització i millorar la posició competitiva dels sectors productius de la Comunitat Valenciana en els mercats exteriors.  
c) El disseny i execució de programes d'implantació d'empreses de la Comunitat Valenciana a l'exterior.  
d) Promoure instruments de finançament i mesures de suport per a les empreses que tinguen com a objecte la internacionalització a través del disseny, gestió i avaluació dels seus programes d'ajudes.   
e) Recolzar i promoure la formació de jóvens de la Comunitat en matèria d'internacionalització.  
f) Servir d'instrument de suport en incorporació de les empreses valencianes als processos d'internacionalització.   
g) Incrementar els recursos humans especialitzats en internacionalització de la Comunitat.  
h) Analitzar, identificar i traslladar al teixit empresarial les tendències i claus de l'escenari internacional per a identificar oportunitats de negoci.  
i) L'elaboració i desenvolupament de plans de sensibilització, divulgació i formació en matèria d'internacionalització.  
j) La planificació, coordinació i execució de les actuacions del Consell en matèria d'internacionalització dels sectors productius de la Comunitat Valenciana.  
k) El disseny i posada en marxa de noves infraestructures en l'exterior que servisquen de suport a les iniciatives d'internacionalització dels sectors productius i de la Comunitat.  
l) La coordinació dels distints departaments de la Generalitat que duen a terme accions relacionades amb la internacionalització a fi d'aconseguir una actuació conjunta i global de la Generalitat en esta matèria.  
m) Potenciació de la col·laboració entre les distints institucions de la Comunitat implicades en processos d'internacionalització, amb l'objecte d'aprofitar les sinergies existents. Impuls de les institucions firals de la Comunitat Valenciana i dels certàmens i fires comercials celebrats per estes, així com la coordinació i suport de les accions de promoció i internacionalització promogudes per les cambres oficials de Comerç, Indústria i Navegació i associacions sectorials i confederacions empresarials.  
n) L'organització i suport a la presentació dels productes i empreses de la Comunitat Valenciana en fires comercials i altres esdeveniments de promoció celebrats en l'exterior.  
o) La cooperació i impuls de plans d'actuació conjunts amb organismes i entitats públics i privats internacionals.  
p) Desenvolupament de convenis i acords de col·laboració amb entitats públiques i privades, quan incidisquen sobre el desenvolupament de les polítiques d'internacionalització del Consell.  
q) El desenvolupament de plans de competitivitat pel que fa a la internacionalització.  
r) I aquelles activitats encomanades en matèria d'internacionalització.  
CAPÍTOL III  
De la Sotssecretaria  
Article 22. Funcions de la Sotssecretaria  
1. La Sotssecretaria assumix les funcions establides en l'article 69 de la Llei del Consell respecte a la Presidència de la Generalitat i la Conselleria d'Indústria, Comerç i Innovació.  
2. Especialment, té atribuïdes les següents funcions respecte a ambdós departaments:  
a) La direcció del Registre General, així com la coordinació, supervisió i control de l'organització i funcionament de tots els centres, servicis i unitats dependents de la Presidència de la Generalitat i de la Conselleria d'Indústria, Comerç i Innovació.  
b) L'organització i control dels assumptes generals i l'actualització periòdica de l'inventari de béns i material, així com la gestió de l'arxiu, cuidant el procés i emmagatzemament de totes les dades i documentació que siguen necessaris per al funcionament correcte dels servicis.  
c) Tramitació d'expedients de contractació i de responsabilitat patrimonial, així com la gestió i coordinació dels convenis i acords de col·laboració que hagen de proposar-se al Consell per a la seua subscripció amb entitats públiques o privades.  
d) Realitzar la planificació i programació econòmica, elaborar la proposta d'avantprojecte del pressupost anual, tramitar les modificacions pressupostàries i realitzar el seguiment de l'execució del pressupost, així com la seua gestió en totes les fases comptables.  
e) Dur a terme les tasques pròpies de la funció informàtica que corresponen al departament, d'acord amb el que disposa el Decret 96/1998, de 6 de juliol, del Consell, o normativa vigent.  
f) Elaborar, emetre informes i proposar disposicions sobre matèries del seu àmbit funcional, així com dictar resolucions, instruccions i ordes de servici en l'àmbit de la seua competència i disposar, si és el cas, la publicació en els diaris oficials.  
g) Coordinació i impuls de la tramitació de projectes normatius, i supervisió i remissió dels expedients d'assumptes que s'hagen d'elevar a la Comissió de Secretaris Autonòmics i Sotssecretaris, així com al Consell per a la seua aprovació o coneixement.  
h) Qualsevol altra que li encomane o delegue el president de la Generalitat o el conseller d'Indústria, Comerç i Innovació, o li conferisquen les disposicions legals o reglamentàries.  
Article 23. La Secretaria General Administrativa  
Adscrita a la Sotssecretaria, la Secretaria General Administrativa, de conformitat amb el que disposa l'article 73 de la Llei del Consell, és la unitat que, amb la màxima jerarquia del nivell administratiu, presta suport directe a la Sotssecretaria i, sota la seua autoritat, exercix la direcció, coordinació i supervisió dels servicis generals de la Presidència de la Generalitat i de la Conselleria d'Indústria, Comerç i Innovació.  
TÍTOL III  
De l'organització territorial de la conselleria  
Article 24. Servicis territorials  
1. Com a expressió del principi de desconcentració administrativa, la conselleria s'organitza territorialment en servicis centrals, que estenen la seua competència a tot l'àmbit de la Comunitat Valenciana, i en servicis territorials, amb competència d'àmbit provincial.  
2. En cada una de les capitals de les províncies d'Alacant, Castelló i València hi ha una direcció territorial, que actua sota la dependència orgànica de la Sotssecretaria i amb competència en el territori de la respectiva província.  
3. Funcionalment, les direccions territorials depenen dels distints centres directius de la conselleria, segons l'índole de la matèria.  
Article 25. Directors territorials  
1. Al capdavant de cada direcció territorial està el director o directora territorial, amb el caràcter de representant permanent de la conselleria en el seu respectiu territori.  
2. Al director o directora territorial li correspon la direcció de tots els servicis, programes i activitats que exercixen els òrgans, unitats i centres dependents o integrats en la direcció territorial. Exercix les funcions que li atribuïxen les disposicions vigents, així com les que expressament li deleguen els centres directius competents.  
3. El director o directora territorial és l'òrgan de relació ordinària i regular entre les unitats, centres i dependències territorials i els servicis centrals del departament.  
4. Per al desenvolupament de les seues funcions, les direccions territorials comptaran amb les unitats que es determinen en desplegament del present reglament.  
DISPOSICIÓ ADDICIONAL   
Única  
1. Es manté en vigor el Decret 193/2008, de 5 de desembre, del Consell, pel qual s'aprova el Reglament Orgànic i Funcional de la Presidència de la Generalitat i el de la Conselleria de Presidència, en tot allò que no s'opose al que establix el present decret.  
2. Fins que no es desenvolupe el Reglament Orgànic i Funcional de la Presidència de la Generalitat es mantindrà en vigor l'Orde de 3 de març de 2009, del conseller de Presidència i vicepresident primer del Consell, per la qual es desenvolupa el Reglament Orgànic i Funcional de la Conselleria de Presidència, en allò que siga adequat per al suport i execució de les competències de la Presidència.  
DISPOSICIÓ TRANSITÒRIA  
Única  
Les unitats i llocs de treball de nivell administratiu continuaran subsistents i continuaran donant el suport administratiu en relació amb aquells assumptes i expedients que els corresponguen per raó de la matèria, sense perjuí de la competència per a resoldre dels òrgans als quals els ha sigut atribuïda, realitzant-se la seua retribució al seu càrrec crèdits pressupostaris. Tot això fins que s'aproven les relacions de llocs de treball adaptades a l'estructura orgànica prevista en este reglament, sense perjuí que, des del moment de la seua entrada en vigor, es produïsquen determinats canvis d'adscripció d'unitats administratives i llocs de treball, de conformitat amb la reorganització efectuada.  
DISPOSICIÓ DEROGATÒRIA  
Única  
Queden derogades totes les disposicions que del mateix rang o d'un rang inferior s'oposen al que establix este i especialment el Decret 130/2007, de 27 de juliol, del Consell, pel que s'aprova el Reglament Orgànic i Funcional de la Conselleria d'Indústria, Comerç i Innovació.  
DISPOSICIONS FINALS  
Primera  
Es faculta el conseller d'Indústria, Comerç i Innovació, i vicepresident primer del Consell, per a dictar totes les disposicions que requerisca el desplegament i execució del present decret, en compliment del que disposa l'article 65 de la Llei del Consell.  
Segona  
Este decret entrarà en vigor l'endemà de la publicació en el Diari Oficial de la Comunitat Valenciana.  
València, 18 de setembre de 2009  
El president de la Generalitat,  
FRANCISCO CAMPS ORTIZ  
El conseller d'Indústria, Comerç i Innovació,  
VICENTE RAMBLA MOMPLET


Còpia Permalink ELI